☼ Skrivnost #5: Odličen profil, ki pritegne, vsebuje …

Pa začnimo! Vsak oglas ima nekaj ključnih elementov, ki vplivajo na prvi vtis: “nickname” (uporabniško ime), predstavitveni opis in fotografija.

Prvi vtis je res samo prvi in če ta ne bo soliden, se boš hitro znašel/a v rubriki “odpisani “. Za “vrnitev odpisanih ” pa je potrebno veliko truda, ki pa še ni zagotovilo, da bo kaj kruha iz te moke. Nekako tako kot ljubezen na prvi pogled. Ali je ali je pa ni.

Uporabniško ime

Uporabniško ime je tvoja identiteta, po kateri te bodo vsi poznali. Tukaj je pomembno predvsem, da se izogibaš pridevnikom kot so modrooki, lepi, seksi, lover ali pa melanholični, neprilagojen, egotrip ipd., torej zadevam, ki dajo tvojemu profilu izrazito erotični ali čudaški prizvok. V kolikor nisi medijska zvezda, satanist ali kaj podobnega, bo bolje takšne okraske izpustiti.

Dobra izbira je tvoje pravo ime in nekaj številk (npr. letnica rojstva), saj bo na ta način tvoj profil pridobil na pristnosti. Lahko se odločiš za popolno anonimnost in izbereš nevtralen vzdevek, kot je na primer: “Kolesar”, kar je bolje, kot če se predstaviš kot Tomaž, v resnici pa si Janez.

Pomisli, da se boš srečeval/a z novimi prijatelji v živo in da ne želiš imeti preveč imen, ki jih ljudje potem pomešajo, obetavni kontakti pa se lahko tudi izgubijo zaradi zmešnjave z imeni (preverjeno!).

Predstavitveni opis

Še pomembnejši od uporabniškega imena je predstavitveni opis, ki se izpiše ob tvojem vzdevku in fotografiji. Je tisto ključno, kar bo pritegnilo poglede in klike, ali pa ne.

V marketingu pravijo temu “teaser”. Če ni sporočilen in kreativen, obstaja velika verjetnost, da bo tvoj oglas spregledan. Da, dragi moji – rubrika “odpisani”.

Svetujem ti, da je tvoj predstavitveni opis kratek, jedrnat, pozitiven, romantičen in duhovit. Ali pa vsaj čim več od naštetega. Sliši se težko, pa ni.

Tvoj opis naj bo kratek, jedrnat, pozitiven in duhovit.

Nekaj dobrih primerov: “Tarzan iščem Jane!”, “Imejva se fajn!”, “Likam, perem, kuham.”, “Po uporabi zloži pod posteljo”, “V vrtincu življenja! Greš z mano?”, “Ljubim življenje, lahko pa tudi tebe!” ipd. Seveda pa se lahko oglašuješ še bistveno bolj originalno in prepričljivo.

Pomembno pri predstavitvenem opisu je, da prebudiš zanimanje pri bralcu(ki), da bo prebral(a) še preostanek tvojega profila (tudi: “Nekaj o meni”, “Nekaj o partnerju”, “Moji cilji”), kjer lahko na dolgo in široko razložiš svoj pogled na “črne luknje”, “segrevanje zemlje ” ipd.

Nadaljuj na naslednjo skrivnost Česa ne smeš početi? ali izberi svojo skrivnost TUKAJ.